شەفەق نیوز/ پۆلیس فریاکەفتن بەغداد، ئمڕوو دووشەممە، خەوەردا لە دراوردن تەرم گەنجیگ خنکیان، دویای ٢٠ رووژ لە مینەکردنی لە چەم دیجلە لە بەغداد پایتەخت.
لە بەیاننامیگ رەسیە ئاژانس شەفەق نیوز وت: دویای تەقەلای وەردەوامیگ ئەرا زیاتر لە ٢٠ رووژ، مەلەوانەیل پۆلیس ئاوی توەنستن تەرم گەنجیگ خنکیاگ لەناو جەم دیجلە درارن، وتیش؛ تەرمەگە دریا دەس لایەن پەیوەندیدار.
بەیاننامەگە دیاری کرد ک خنکیایەگە وەگەرد برادەری وەرجە ٢٠ رووژ مەلەوانی کردن، و هەردوگیان خنکیان، و تەرم یەکیگیان دویای رووژیگ لە خنکیانیان دراوردن، و مینەکردن ئەو تەرمەگە شەو و رووژ وەردەوام بوی، تا ئی تەرمەگەیش پەیا کریا.
